Diari Oficial de la Generalitat Valenciana


Sumari del DOGV 5767, del 21-05-2008 (2008/6322)

ORDE de 8 de maig de 2008, de la Conselleria de Sanitat, per la qual es convoquen i aproven les bases reguladores per a la concessió d'ajudes per a projectes d'investigació en programes de salut, prevenció i predicció de malaltia per a fer durant l'any 2008.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5767

Data del DOGV
:   21-05-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/6322


Data del document
:   08-05-2008

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * Escola Valenciana d'Estudis Per A la Salut
    * projecte d'investigació
    * universitat
    * ajuda pública
    * personal d'investigació
    * investigació mèdica
    * professió sanitària
    * societat sense fins de lucre
    * personal docent
    * centre d'investigació
    * suport econòmic

ORDE de 8 de maig de 2008, de la Conselleria de Sanitat, per la qual es convoquen i aproven les bases reguladores per a la concessió d'ajudes per a projectes d'investigació en programes de salut, prevenció i predicció de malaltia per a fer durant l'any 2008. [2008/6322]  
La conselleria de Sanitat a través de l'Escola Valenciana d'Estudis de Salut (EVES) convoca la concessió de beques per a projectes d'investigació en programes de salut, prevenció i predicció de la malaltia.  
L'objectiu general d'esta convocatòria és afavorir la producció del coneixement científic en nom de l'interés prioritari de la conselleria de fonamentar científicament els programes i polítiques de salut, i, per consegüent, aconseguir l'objectiu últim de millorar la salut pública, així com el coneixement, els mecanismes i prevenció de les malalties.   
La publicació del Decret 147/2007, de 7 de setembre, del Consell pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, en l'article 7.4 establix que no necessita ser notificat a la Comissió Europea ja que no reunix tots els requisits de l'apartat 1 de l'article 87 del Tractat de la CE, en concret les ajudes contemplades no suposen cap avantatge econòmic per a les empreses ni falseja la competència per no afectar els intercanvis comercials entre els estats membres, per anar dirigides a institucions públiques o privades sense finalitat lucrativa.  
La publicació de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, per la qual s'aprova el Reglament de la Llei General de Subvencions, fa necessària l'elaboració d'esta orde respectant les noves exigències de les esmentades normes.  
Per això, fent ús de les facultats que em conferix l'article 28 de la Llei 12/2007, de 20 de març, del Consell, i de conformitat amb el que establix l'article 47.11 del text refós de la Llei de la Hisenda Pública de la Generalitat Valenciana, el Decret 120/2007, de 27 de juny, del Consell de la Generalitat, pel qual s'aprova el Reglament Orgànic i Funcional de la conselleria de Sanitat.  
ORDENE  
Article 1. Objecte  
1. Constituïx l'objecte de la present orde convocar ajudes gestionades per l'Escola Valenciana d'Estudis de la Salut, les ajudes per a l'exercici 2008 que a continuació es relacionen i aprovar les bases reguladores per les que es regix esta convocatòria.  
2. La present orde s'aplicarà a les ajudes, que es regiran per les bases reguladores que figuren en l'annex que s'indica.  
Article 2. Finançament  
Les ajudes regulades per esta orde es financen a càrrec dels pressupostos de la Generalitat Valenciana per al 2008, aplicació pressupostària 79.62.01.5306.788.85.2 codi de línia T012000, per un import màxim cent setanta-un mil quatre-cents euros (171.400 euros)   
Article 3. Duració  
El període de duració de les ajudes comprén des de l'endemà de la notificació fins al 31 de desembre de 2008.   
Article 4. Beneficiaris   
1. Poden sol·licitar les ajudes que es regulen en esta orde, com a investigadors responsables de la seua execució cientificotècnica, les persones físiques que treballen en les institucions sanitàries, centres i servicis dependents de la conselleria de Sanitat o de l'Agència Valenciana de Salut. També poden sol·licitar-les el personal de plantilla de les universitats, organismes públics d'investigació i/o altres entitats públiques o privades que no tinguen finalitat lucrativa, radicades en tots els casos a la Comunitat Valenciana.  
2. S'entén per beneficiaris de les ajudes, les institucions on preste servicis l'investigador principal.  
3. La persona investigadora principal i col·laboradores investigadores dependents de la conselleria de Sanitat o de l'Agència Valenciana de Salut i amb projecte beneficiat d'estes ajudes, seguiran en la mateixa situació administrativa que tenien amb anterioritat a la concessió de l'ajuda.  
4. No poden obtindre la condició de beneficiari de les ajudes regulades en esta orde les persones o entitats en les que concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions i en els articles 18 i concordants del Reial Decret 887/2006, de 21 de juliol, per la qual s'aprova el Reglament de la Llei General de Subvencions.  
Article 5. Incompatibilitats  
L'investigador principal ha d'acreditar que no ha sigut beneficiari com a investigador de cap altra modalitat d'ajuda a la investigació convocada per la conselleria de Sanitat. L'incompliment d'este requisit determinarà l'exclusió no esmenable de totes aquelles sol·licituds en què un mateix investigador aparega com a investigador principal, i la no valoració dels projectes.  
Article 6. Obligacions dels beneficiaris  
Les obligacions dels beneficiaris de les ajudes són les següents:  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de l'ajuda.  
b) Justificar el compliment dels requisits i condicions, així com la realització del projecte o activitat i el compliment de la finalitat que determinen la concessió o aprofitament de l'ajuda.  
c) Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que corresponen a la Intervenció General en relació amb les ajudes concedides, aportant tota la informació que li siga requerida en l'exercici de les dites actuacions.  
d) Comunicar a l'òrgan concedent l'obtenció d'altres subvencions, ajudes, ingressos o recursos que financen totalment o parcialment l'activitat o projecte subvencionat. Esta comunicació ha d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Les altres previstes en l'article 14 de la Llei 38/2003, de 17 de novembre, General de Subvencions.  
L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.  
Article 7. Sol·licituds i documentació.  
1. Les sol·licituds han de ser presentades en els models normalitzats i ser subscrites per l'investigador principal, que es responsabilitzarà de la realització del projecte.   
2. Les sol·licituds, han de comptar amb la conformitat del representant legal de l'organisme on preste els seus servicis l'investigador principal. Esta conformitat implica que s'ha comprovat que la documentació presentada és correcta, que es complixen els requisits que establix la convocatòria, i que s'ajusta a la normativa del centre. Suposa, així mateix, el compromís de donar suport a la correcta realització del projecte en el cas que este resulte finançat.  
3. Els models normalitzats estaran disponibles en les direccions territorials i servicis centrals de la conselleria de Sanitat, en l'Escola Valenciana de la Salut, així com en la direcció d'internet http://www.san.gva.es i en l'adreça http://www.eves.san.gva.es.  
4. A la sol·licitud d'ajuda segons el model normalitzat, s'ha d'adjuntar la documentació següent:  
a) Fotocòpia del document nacional d'identitat de l'investigador principal.  
b) Declaració responsable d'altres subvencions a la investigació sol·licitades o concedides per al mateix projecte que es presenta per òrgan diferent de la conselleria de Sanitat.  
c) Declaració responsable acreditativa de no estar l'entitat sol·licitant incursa en les prohibicions per a obtindre la condició de beneficiari establida en l'article 13, apartat 2, de la Llei 38/2003, de 17 de novembre, General de Subvencions.  
d) Curriculum vitae degudament firmat de la persona investigadora principal i de totes les persones col·laboradores del projecte segons el model normalitzat (Model 2).  
e) La memòria cientificotècnica del projecte segons el model normalitzat (Model 3), que inclourà entre altres, l'informe de la comissió d'investigació o responsable d'investigació del centre, el pressupost detallat que se sol·licita per a la realització del projecte, i una relació de les persones que conformen el grup de treball amb les seues corresponents firmes.  
5. Juntament amb la presentació de les sol·licituds en paper s'adjuntarà en suport informàtic (CD o disquet) els documents corresponents a la sol·licitud de l'ajuda, la memòria cientificotècnica del projecte i els currículum vitae dels investigadors del grup d'investigació sol·licitant (models 1, 2 i 3). Totes les sol·licituds de la mateixa entitat i per a la mateixa modalitat d'ajuda, poden anar conjuntament en el mateix suport informàtic, com a carpetes diferents degudament identificats amb el nom de l'investigador principal.  
6. Així mateix, es podrà requerir del sol·licitant qualsevol altra dada, document o informe complementari que siga necessari per a la resolució de l'expedient, així com l'acreditació dels requisits a què es referix la documentació administrativa.  
Article 8. Lloc i termini de presentació  
1. Les sol·licituds, remeses a l'òrgan instructor encarregat de la tramitació, podran presentar-se en el Registre General de la conselleria de Sanitat en el carrer del Misser Mascó, 31 de València (46621), en el Registre de l'Escola Valenciana d'Estudis de la Salut en el carrer Juan de Garay núm. 21 de València (46896), així com en els servicis territorials de la mateixa conselleria sitis a Alacant (c/ Girona, 26. 03993), Castelló (c/ Hort dels Corders,12. 12158), i València (Gran Via de Ferran el Catòlic, 74. 46601), o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. En cas d'enviament per correu certificat, la presentació de la documentació en l'oficina de correus corresponent ha de fer-se d'acord amb el que disposa l'article 31 del Reial Decret 1.829/1999, de 31 de desembre, pel qual s'aprova el reglament que regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la conselleria de Sanitat siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació la que aparega en l'entrada de registre de la conselleria de Sanitat.  
3. El termini de presentació de sol·licituds finalitzarà als 20 dies hàbils comptats a partir de l'endemà de la publicació de la present orde en el Diari Oficial de la Comunitat Valenciana.  
Article 9. Ordenació i instrucció del procediment  
1. L'òrgan instructor responsable de l'ordenació i instrucció del procediment actuarà d'ofici i acordarà totes les actuacions necessàries per a la determinació, coneixement i comprovació de les dades per raó de les quals ha de pronunciar-se la resolució.  
2. Rebudes les sol·licituds, s'estudien juntament amb la documentació que les acompanya. En el termini màxim de 20 dies hàbils comptats a partir de l'endemà de finalització del termini per a presentar les sol·licituds, l'òrgan instructor publicarà en els taulers d'anuncis de la seu central de la conselleria de Sanitat, de l'Escola Valenciana d'Estudis de la Salut, així com en la pàgina web de la conselleria, i de l'Escola Valenciana d'Estudis de la Salut, la llista provisional de sol·licituds admeses i excloses amb indicació de les causes d'exclusió.   
3. En la mateixa resolució provisional s'especificarà el termini, no superior a 10 dies hàbils, perquè els interessats les sol·licituds dels quals hagen sigut excloses esmenen les faltes o acompanyen els documents preceptius, amb l'advertència que, si no fan, se'ls tindrà per desistits de la sol·licitud, segons que disposen els articles 71.1 i 42.1 de la Llei 30/1992 de Règim Jurídic de les Administracions Públiques i del Procediment Administratiu Comú.  
4. En el termini màxim de 20 dies hàbils després de la finalització del termini per a esmenar els errors detectats, l'òrgan instructor publicarà per mitjà dels mateixos procediments mencionats anteriorment, la relació definitiva de sol·licituds admeses i excloses per a avaluació.  
5. L'avaluació i selecció de les sol·licituds es farà tenint en compte, exclusivament, la documentació aportada en la sol·licitud.   
6. En qualsevol fase de la tramitació de l'expedient, a la vista de la documentació rebuda i de les obligacions que s'adquirisquen per la concessió de les ajudes, es podrà demanar informes als organismes i entitats que es crega oportú i efectuar les comprovacions necessàries sobre l'exactitud de tot això.  
Article 10. Valoració i proposta de resolució.   
1. La concessió de les ajudes es realitzarà per mitjà del procediment de concurrència competitiva a què es referixen l'article 22 de la Llei 38/2003, de 17 de novembre, General de Subvencions, i l'article 55 del Reial Decret 887/2006, de 21 de juliol, d'acord amb els criteris de valoració fixat en l'annex I.  
2. Es constituirà una comissió avaluadora responsable de la valoració dels projectes i l'emissió del corresponent informe, per a l'ajuda convocada, la composició de la qual es detalla en l'annex I.  
3. Esta comissió, en tant que òrgan col·legiat, s'ajustarà quant al funcionament al règim establit per al estos òrgans en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. La comissió tindrà facultats per a resoldre tots els dubtes que apareguen en la interpretació de les bases, i la possibilitat d'entrevistar als sol·licitants si ho estima oportú.   
5. L'òrgan instructor, formularà proposta de resolució provisional, que es publicarà, juntament amb la llista provisional de concessió, en la pàgina web de la conselleria de Sanitat i de l'Escola Valenciana d'Estudis de la Salut. En la dita resolució s'especificarà el termini, no superior a 10 dies hàbils per a al·legacions. Després de l'examen de les al·legacions adduïdes pels interessats, formularà proposta de resolució definitiva, la qual indicarà la relació de sol·licitants per als que es proposa la concessió de l'ajuda de la investigació i la seua quantia.  
6. La proposta de resolució definitiva es notificarà als interessats que hagen sigut proposats com a beneficiaris, i se'ls enviarà el corresponent document d'acceptació, que haurà de ser tornat omplit correctament, amb el vistiplau del responsable del seu centre de treball, en el termini de 15 dies naturals a comptar de la data en què el reba amb la documentació complementària que se li requerisca. Si no es torna en en eixe termini, s'entén que renuncia a l'ajuda, i ha de declarar la pèrdua del seu dret a l'ajuda, segons que disposa l'article 7 del Decret 108/1992, de 6 de juliol, de la Generalitat Valenciana.  
Article 11. Resolució de concessió de les ajudes.  
1. Correspon al conseller de Sanitat, a proposta de l'òrgan instructor corresponent, dictar i notificar la resolució de la concessió de les ajudes en el termini màxim d'un mes des de la finalització del termini de presentació de sol·licituds  
2. La resolució ha d'incloure una exposició dels motius i ha de tindre els efectes i contingut previstos en l'article 25 de la Llei 38/2003, de 17 de novembre, General de Subvencions, es publicarà en el Diari Oficial de la Comunitat Valenciana, d'acord amb el que establix l'article 59.6.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si no hi ha cap resolució expressa en el termini establit, les sol·licituds s'entendran desestimades sense perjuí del que es dispose quan es dicte la corresponents resolució.  
3. Les sol·licituds que no resulten beneficiades podran ser arreplegades pels interessats o per una persona degudament autoritzada, si formulen una sol·licitud davant de l'òrgan instructor encarregat de la tramitació durant els tres mesos següents a la publicació en el Diari Oficial de la Comunitat Valenciana de la resolució de la convocatòria. Transcorregut eixe termini, seran destruïdes.   
Article 12. Recursos  
1. Contra les resolucions dictades en el procediment de concessió de subvenció que esgoten la via administrativa es pot interposar el recurs contenciós administratiu en el termini de dos mesos, a comptar de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.  
2. Tot això sense perjuí de la interposició del recurs potestatiu de reposició, en el termini d'un mes, comptador des de l'endemà de la notificació d'acord amb el que disposen els articles 116 i 117 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.  
Article 13. Concurrència d'ajudes  
L'import de la subvenció regulada en la present orde en cap cas podrà ser de tal quantia que, aïlladament, o en concurrència amb subvencions d'altres administracions públiques, o d'altres ens públics o privats, supere el cost de l'activitat que haja de fer el beneficiari.  
Article 14. Pèrdua o minoració de l'ajuda  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
2. Igualment, l'incompliment pel beneficiari dels requisits i condicions que van donar lloc a l'atorgament de la subvenció, així com la falta de justificació o la justificació insuficient de la subvenció concedida en el termini establit per a això, així com la concurrència d'altres causes arreplegades per l'article 37 de la Llei 38/2003, de 17 de novembre, General de Subvencions i en els articles 33 i 34 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, donarà lloc a la pèrdua del dret al cobrament total o parcial de la subvenció.  
3. Es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.   
Article 15. Del reintegrament de les ajudes  
Per al reintegrament de les subvencions s'aplicaran les normes arreplegades en els articles 36 i 37 de la Llei 38/2003, de 17 de novembre, General de Subvencions.  
Article 16. Règim d'infraccions i sancions  
El règim sancionador en la matèria regulada en la present orde serà l'establit en el títol IV de la Llei 38/2003, de 17 de novembre, General de Subvencions.  
DISPOSICIONS FINALS  
Primera  
Per a tot allò que no regule esta orde, caldrà ajustar-se al que disposa la Llei de la Hisenda Pública de la Generalitat Valenciana, el text de la qual refós va ser aprovat per Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.   
Segona  
La present orde vigix des de l'endemà de la publicació en el Diari Oficial de la Comunitat Valenciana.  
Tercera  
Contra la present orde, que posa fi a la via administrativa, es pot interposar recurs contenciós administratiu en el termini de dos mesos, a comptar de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.  
Tot això sense perjuí de la interposició del recurs potestatiu de reposició, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.  
València, 8 de maig de 2008  
El conseller de Sanitat,  
MANUEL CERVERA TAULET  
ANNEX I  
Ajudes per a projectes d'investigació en programes de salut, prevenció i predicció de la malaltia  
Primera. Objecte de la subvenció  
L'objecte de la present convocatòria és la concessió d'ajudes per a la realització de projectes d'investigació en programes de salut, prevenció i predicció de la malaltia.  
Segona. Activitats objecte de les ajudes  
El projecte d'investigació ha de tractar sobre algun dels temes que a continuació es relacionen:  
- Avaluació de programes de salut: sistemes d'informació i metodologia d'avaluació.  
- Nous models de gestió sanitària.  
- Models de finançament sanitari.  
- Sistemes de qualitat en el servici sanitari.  
- Promoció de la salut. Educació per a la salut.  
- Salut laboral.  
- Estudis epidemiològics de malalties d'alta prevalença.  
- Salut ambiental.  
- Investigació de Servicis Sanitaris.  
- Sistemes d'informació en salut.  
- Vigilància epidemiològica  
- Salut de la infància i adolescència.  
- Salut de les dones i investigació amb enfocament de gènere.  
- Grups amb necessitats especials i immigrants.  
- Alimentació i nutrició.  
- Seguretat alimentària.  
- Salut sexual i reproductiva.  
- Exercici físic.  
- Prevenció del càncer.  
- Tuberculosi.  
- Accidents de trànsit.  
- Tabac.  
- Osteoporosi.  
Tercera. Òrgan instructor  
L'òrgan instructor del procediment de concessió d'estes ajudes està representat per l'Escola Valenciana d'Estudis de la Salut de la conselleria de Sanitat, al qual correspon la realització de tots els actes d'instrucció necessaris per a la resolució del procediment. Les sol·licituds, junt amb la documentació que els acompanya, es dirigiran a l'Escola Valenciana d'Estudis de la Salut, carrer de Juan de Garay 21, València 46141.  
Quarta. Comissió i criteris d'avaluació  
La comissió avaluadora corresponent a esta modalitat d'ajuda estarà composta per:  
- El director de l'Escola Valenciana de l'Estudis de la Salut, que actuarà com a president.  
- El cap del Servici de Formació i Investigació de l'EVES.  
- El cap de Servici de Docència de l'EVES.  
- Dos representants de les Unitats de l'EVES.  
- Dos membres de la Direcció General de Salut Públiques designats pel director general de Salut Pública.  
- Un professional de reconegut prestigi del sistema sanitari públic valencià.  
- La secretària tècnica de l'EVES, que actuarà com a secretària de la comissió avaluadora.  
En tots els casos els titulars de la comissió avaluadora tindran suplents.  
Per a la valoració de les sol·licituds es tindran en compte els següents criteris de valoració:   
- Qualitat científica del projecte d'investigació presentat (30%).  
- Currículum vitae acadèmic i investigador de l'investigador principal (20%).  
- Historial cientificotècnic del grup d'investigació (15%).  
- Impacte potencial sobre la millora de l'atenció a la Comunitat Valenciana i rellevància de l'objecte d'investigació en relació a les prioritats de salut a la Comunitat Valenciana, referenciades en l'apartat segon del present annex. (20%).  
- Adequació dels recursos previstos als objectius que es proposen (10%).  
- Caràcter multicèntric i multidisciplinari de l'estudi (5%).  
Cinquena. Bases subvencionables  
Les ajudes previstes en esta convocatòria es destinaran a cobrir les despeses següents, sempre que estiguen directament relacionades amb la realització del projecte i estiguen degudament especificades en la sol·licitud:  
a) Despeses de personal: costos ocasionats per la participació en el projecte de personal en règim de formació. No podran tindre vinculació de caràcter funcionarial, estatutari o contractual amb l'organisme sol·licitant.  
b) Despeses d'adquisició de béns i contractació de servicis, que inclouran les compres de material fungible i la resta de despeses complementàries, degudament justificades, necessàries per al bon fi del projecte, com ara material bibliogràfic i contractació de servicis externs. En cap cas s'inclouran compres de material inventariable, ni despeses per assistència a congressos.  
c) Despeses de funcionament de les entitats beneficiàries necessàries per al desenvolupament del projecte: esta quantitat no superarà el 15% del finançament concedit al projecte.  
Una vegada finalitzat el projecte, el material bibliogràfic (llibres, revistes i material gràfic), adquirit a càrrec de les ajudes concedides, quedarà a disposició dels fons de la biblioteca del centre.  
L'estructura de les partides pressupostàries assenyalades en esta base és vinculant. Si en el transcurs del desenvolupament del projecte es considera necessari introduir canvis entre partides, estos hauran de sol·licitar-se amb caràcter previ i en el termini màxim de dos mesos des de la notificació de la resolució de la concessió de l'ajuda, i de forma motivada per l'investigador responsable del projecte, amb el vistiplau del representant legal del centre, davant de l'òrgan instructor que resoldrà el que considere necessari.  
Els sol·licitants han d'aportar un document en què es comprometen a acceptar tots els termes de les bases publicades, així com tot acord que adopte la comissió avaluadora.  
Sisena. Pagament i Justificació de les ajudes concedides.   
Les ajudes podran finançar totalment o parcialment el pressupost presentat per a l'execució del projecte. La quantia concedida es determinarà en cada cas en funció dels interessos de l'avaluació establida.   
En el cas que l'ajuda fóra concedida a un investigador d'un centre dependent de la conselleria de Sanitat o de l'Agència Valenciana de Salut, el pagament podrà efectuar-se d'una sola vegada, i es lliurarà a favor de la institució on preste els seus servicis l'investigador principal, i el centre es comprometrà a la gestió dels fons i a la realització de les contractacions que, si és el cas, procediren, de conformitat amb les normes que per la seua naturalesa jurídica els foren aplicables.  
L'ordenació del pagament de les ajudes en cas d'investigadors de centres no adscrits a la conselleria de Sanitat ni a l'Agència Valenciana de Salut, es farà d'acord amb els criteris continguts en l'article 47.bis) del Text Refós de la Llei de la Hisenda Pública Valenciana, en els termes següents:  
a) Després de la concessió de l'ajuda es lliura un 40% de l'import total de la quantitat assignada, amb justificació prèvia documental de les despeses que per eixe import o superior, siguen conseqüència de la seua execució.  
b) Un 20% més s'abona després de l'aportació i comprovació de la documentació justificativa de l'efectiva i correcta aplicació, almenys, del 60% del total de les actuacions objecte de la subvenció.  
c) El 40% restant el lliura la Generalitat Valenciana quan es justifique correctament la totalitat de la quantitat concedida.   
En tot cas, el pagament de les subvencions que regula esta orde pot efectuar-se d'una sola vegada, amb justificació prèvia de les despeses efectuades per l'import total de la quantitat assignada.   
El termini de presentació dels justificants de despesa requerits conclourà el 8 d'octubre de 2008.   
Comprovada la documentació justificativa de les despeses fetes, l'import resultant s'abonarà prèvia certificació de conformitat emesa pel director de l'òrgan instructor corresponent.  
En tot cas, les factures hauran de comptar amb totes les dades formals que exigix per a la seua expedició la normativa vigent i, en particular, el Reial Decret 1.496/2003, de 28 de novembre (BOE núm. 286, de 29 de novembre de 2003).  
Els beneficiaris han de remetre a l'òrgan instructor de l'ajuda, durant el primer semestre de 2009, la memòria final del projecte, en la qual s'inclourà un resum de la investigació realitzada, així com les separates de publicacions o comunicacions a congressos, si n'hi havia.   
En la publicació de treballs científics, presentació de comunicacions a congressos i reunions científiques, etc., que tinguen lloc com resultat d'una ajuda subvencionada per la conselleria de Sanitat, s'ha de consignar l'origen del finançament i s'ha d'enviar un exemplar de la publicació a l'òrgan que instruïsca la dita ajuda, amb menció del número d'expedient. Així mateix, es remetran les publicacions que es produïsquen com a conseqüència de l'ajuda, després de la presentació de la memòria.